David Parry-Jones

Sylwebydd chwaraeon ac awdur o Gymro oedd David Parry-Jones (25 Medi 1933 – 10 Ebrill 2017). Bu'n gyflwynydd am gyfnod hir ar BBC Wales Today a roedd yn gyn ddadansoddwr rygbi ar gyfer BBC Radio 5. Roedd yn awdur nifer o lyfrau am rygbi, gan gynnwys nifer am hanes y gamp yng Nghymru.

 Bywyd a gyrfa 
Ganwyd Parry-Jones ym Mhontypridd ar 25 Medi 1933. Ar ôl mynychu ysgol yng Nghaerdydd, aeth i Goleg Merton, Rhydychen yn 1952, lle bu'n darllen y Clasuron a roedd yn gapten ar dimau rygi'r undeb Greyhounds a thimau criced y coleg. Wedi cwblhau ei wasanaeth cenedlaethol, yn 1959 cychwynodd ei yrfa newyddiadurol ac aeth ymlaen i fod yn un o sylwebyddion rygbi mwyaf adnabyddus y BBC, yn fwyaf nodedig am ei ddisgrifiad o fuddugoliaeth enwog Llanelli dros y crysau Duon yn 1972. Dywedodd ei gyfaill a chyd-sylwebydd Huw Llywelyn Davies ei fod yn un o "hoelion wyth y byd darlledu chwaraeon yng Nghymru".

Roedd Parry-Jones yn bartner hirdymor y ddarlledwraig Beti George a roeddent yn byw yng Nghaerdydd. Ers 2009 bu'n dioddef o glefyd Alzheimer, a bu Beti yn codi ymwybyddiaeth o'r cyflwr yn y cyfryngau Cymreig. Yn 2013 darlledodd S4C raglen am y clefyd, Un o Bob Tri, a cyflwynodd Beti y rhaglen, The Dreaded Disease - David's Story, ar BBC Radio Cymru. Ym mis Chwefror 2017, cynhyrchodd BBC Cymru raglen ddogfen, Beti and David: Lost for Words, oedd yn dilyn y cwpl dros nifer o fisoedd, yn edrych ar yr heriau a'r rhwystredigaethau a wynebir gan filoedd o ofalwyr ledled Cymru.

Bu farw Parry-Jones ar 10 Ebrill 2017, mewn hosbis ym Mhenarth.

 Detholiad gwaith 
 The Dawes Decades: John Dawes and the Third Golden Era of Welsh Rugby (2006)
 The Gwilliam Seasons: John Gwilliam and the Second Golden Era of Welsh Rugby (2003)
 Prince Gwyn: Gwyn Nicholls and the First Golden Era of Welsh Rugby (1999)
 Action Replay – A Media Memoir (1993)
 The Rugby Clubs of Wales (1989)
 Rugby Remembered: From the Pages of the Illustrated London News (1988)
 Out of the Ruck (1986)
 Boots, Balls and Banter: Collection of Rugby Stories (1980)

 Cyfeiriadau 

Categori:Genedigaethau 1933
Categori:Marwolaethau 2017
Categori:Sylwebyddion chwaraeon
Categori:Cyn-fyfyrwyr Coleg Merton, Rhydychen